寧晉李照磨築室奉親名曰芝室索客賦之
作者：陸文圭
朝代：宋

paragraphs: 口誦嚴君口授書，手提慈姥手縫衣。
寸草安能報春暉，遠志不敢回當歸。
嗟兒客宦游有方，舅姑晨興婦在旁。
手供鮭菜晡下堂，几席代汝親扶將。
白雲英英趙州山，玉琴石榻窗戶閒。
上池飲罷燕坐間，生香滿室光照顔。
鍾英毓秀自乃翁，草木臭味將毋同。
借鋤取箒面發紅，偕飲甘露薰祥風。